ཀྱེ་ཀྱེ་བརྩེ་ལྡན་གྱི་སློབ་གྲོགས་ལྷན་རྒྱས་ལགས།སྤྱིར་ན་སློབ་ཆུང་དང་སློབ་འབྲིང་ནི་སློབ་གྲྭ་ཡིན་པ་དང།སློབ་གྲྭ་ཆེན་མོའང་དེ་བཞིན་དུ་སློབ་གྲྭ་ཡིན་པས།སློབ་གྲྭ་ཆེ་ཆུང་ཀུན་ལ་གཏན་འཇགས་རང་བཞིན་ལྡན་པ།གོ་རིམ་གསལ་བ།འབྲེལ་བ་དམ་པོ་ཅན་གྱི་གསོ་སྐྱོང་ཐབས་ལམ་ཞིག་ཡོད་ན་འགྲིག་པ་ཡིན་མོད།འོན་ཀྱང་སློབ་གྲྭ་ཆུང་འབྲིང་དང་སློབ་གྲྭ་ཆེན་མོས་མི་སྣ་སྐྱེད་སྲིང་བྱེད་ལུགས་ལ་ཧེ་བག་འདི་འདྲ་འབྱུང་དོན་ཅི་ཡིན་ཞེ་ན།དེ་ནི་སློབ་གྲྭ་ཆུང་འབྲིང་དང་སློབ་གྲྭ་ཆེན་མོའི་གནས་བབ་དང་འོས་འགན་སོགས་དང་འབྲེལ་བ་དམ་པོ་ཡོད་པ་འདྲ་སྟེ།སློབ་ཆུང་དང་སློབ་འབྲིང་ལ་ཆ་མཚོན་ན།སློབ་ཁྲིད་ཀྱི་དམིགས་ཡུལ་གཙོ་བོ་ནི་སློབ་རིམ་འཕར་བའི་ཕྱོགས་སུ་བཀོད་ཡོད་པ་མ་ཟད།སློབ་ཆུང་ནས་སློབ་འབྲིང་ལ་འཕར་དགོས་ན་འདྲ།སློབ་འབྲིང་ནས་སློབ་གྲྭ་ཆེན་མོར་འཕར་དགོས་ཀྱང་ཆོགགཏན་འཇགས་རང་བཞིན་ལྡན་པའི་འཕར་ལུགས་ངེས་གཏན་ཅན་ཞིག་ཡོད་པ་ན།སློབ་ཆུང་དང་སློབ་འབྲིང་གིས་སློབ་རིམ་འཕར་ལུགས་དེ་དམིགས་སུ་བཟུང་ནས་སློབ་གསོའི་བྱ་བ་གཉེར་ན་ཆོག་པ་ཡིན།འོན་ཏེ་སློབ་གྲྭ་ཆེན་མོར་ཆེད་ལས་ཀྱི་དབྱེ་མཚམས་གསལ་རུང་།སློབ་མ་རྣམས་སློབ་མཐར་ཕྱིན་རྗེས་རང་གི་ཆེད་ལས་རིང་དུ་བརྒལ་བའི་ལས་རིགས་སྣ་ཚོགས་གཉེར་དགོས་པས།ལས་ཀ་གཉེར་བའི་དགོས་མཁོ་ལ་དམིགས་ཏེ་སློབ་མ་སྐྱེད་སྲིང་བྱེད་པའི་གོ་རིམ་ཁྲོད་དུ་ཆེད་ལས་ཕྱོགས་ཀྱི་སློབ་ཚན་འཁྲིད་པའི་ཞོར་དུ།ཆེད་ལས་ལ་འབྲེལ་བ་ཆེན་པོ་མེད་པའམ་འབྲེལ་བ་གཏན་ནས་མེད་པའི་སློབ་ཚན་སྐོར་ཞིག་མི་འཁྲིད་ཀ་མེད་བྱུང།སྣང་ཚུལ་འདི་ལ་གཞིགས་ནས་བརྗོད་ན།སློབ་གྲྭ་ཆེན་མོའི་སློབ་མ་སྐྱེད་སྲིང་བྱེད་ལུགས་འདི་ནི་སློབ་གྲྭ་ཞིག་དང་དགེ་རྒན་ཞིག་ལ་བརྟེན་ནས་སྒྱུར་ཐབས་མེད་པས།གལ་སྲིད་རང་གི་འོས་འགན་དུ་གྱུར་པའི་སློབ་ཚན་རྣམས་ལྷག་བསམ་ཆེན་པོ་དང་།འབད་པ་ཆེན་པོས་ཁྲིད་ཡོད་ན།དགེ་རྒན་སུ་ཞིག་ཡིན་རུང་སློབ་མ་རྣམས་ལ་དགོངས་དག་ཞུ་མི་དགོས་པ་འདྲ་མོད།འོན་ཏེ་འདི་ལས་ལྡོག་ན་སློབ་མ་རྣམས་ལ་བདག་གིས་ཁྱེད་ཅག་གི་ལང་ཚོ་ཆུད་ཟོས་སུ་བཏང་སོང་ཞེས་དགོངས་དག་མི་ཞུ་ཀ་མེད་ཡིན།